Verkeersbeampte, ma glo deur kêrel doodgeskiet | Maroela Media
'n Verkeersbeampte en haar ma is Sondagaand in hul huis doodgeskiet, vermoedelik deur 'n kêrel van die beampte.
Lt.kol. Moatshe Ngoepe, woordvoerder van die polisie, het gesê Kotelo Tshepi (26) en Makitla Chileki (62) is omstreeks 22:00 in hul huis in die Ntwane-nedersetting, ongeveer 40 km vanaf Groblersdal in Limpopo, geskiet.
Tshepi was aan die Groblersdal-verkeersdepartement verbonde en hulle het in die Ntwane-nedersetting gewoon.
"Die polisie is steeds op soek na die verdagte wat die slagoffers glo genader, geskiet en toe van die toneel gevlug het," het Ngoepe gesê. Volgens Ngoepe is die slagoffers met talle skietwonde binne die huis aangetref.
"Volgens die polisie se voorlopige ondersoek is die verdagte 'n kêrel van die beampte wat oorlede is. Hy het na bewering van die toneel gevlug met 'n groen Toyota Conquest wat later by 'n vulstasie in Siyabuswa aangetref is," het Ngoepe gesê.
Volgens Ngoepe word Tshepi se amptelike vuurwapen en ammunisie vermis en is die motief agter dié moorde nog nie bekend nie. "Ons kan nie die moontlikheid van huishoudelike geweld uitsluit nie," het Ngoepe gesê.